2.  ปัจจัยความเสี่ยง

ปัจจัยเสี่ยงที่มีนัยสำคัญซึ่งเป็นทั้งปัจจัยภายนอกและปัจจัยภายในที่อาจมีผลกระทบต่อการดำเนินงานของบริษัทสรุปได้ดังนี้

2.1 ความเสี่ยงจากผลกระทบด้านภัยธรรมชาติ

ในปลายปี 2554 ที่ผ่านมา ลูกค้าส่วนหนึ่งของบริษัทได้รับผลกระทบเนื่องด้วยมหาอุทกภัยที่เกิดขึ้น
และส่งผลทำให้โครงการด้านเทคโนโลยีสารสนเทศที่วางแผนเอาไว้ต้องเลื่อนหรือยกเลิกไป
ซึ่งปัจจัยดังกล่าวเป็นเหตุสุดวิสัยที่เกิดขึ้น ซึ่งหลังจากเหตุการณ์ผ่านไปแล้ว
ลูกค้าส่วนใหญ่ก็จะหามาตรการป้องกันและรวมไปถึงพิจารณาภัยอื่นๆ ควบคู่ไปด้วย
เพื่อป้องกันเหตุการณ์ให้ได้ดีและมากที่สุดที่จะทำได้
อนึ่งสำหรับตัวบริษัทเองไม่ได้รับผลกระทบด้านมหาอุทกภัยใดๆ
เนื่องด้วยมีระบบป้องกันที่ได้วางแผนเอาไว้เป็นอย่างดี และประกอบกันมหาอุทกภัยดังกล่าว
ไม่ได้ส่งผลถึงส่วนของการให้บริการลูกค้าแต่อย่างใด

2.2 ความเสี่ยงด้านการเปิดเสรีด้านเทคโนโลยีสารสนเทศ ในปี 2558

ภายในปี 2558 นี้ทางกลุ่มประเทศอาเซียน จะได้มีการเปิดเสรีทางด้านเทคโนโลยีสารสนเทศ
ซึ่งจะทำให้ขีดความสามารถในการแข่งขันของตัวบริษัทจำจะต้องเร่งรัดและทำให้แข่งขันได้
ทางบริษัทได้มีกระบวนการรองรับเอาไว้แล้ว ทั้งในส่วนของการพัฒนาบุคลากร การพัฒนาเทคโนโลยี
และการพัฒนาธุรกิจเพื่อกระจายความเสี่ยงที่อาจเกิดขึ้น
รวมถึงการแสวงหาพันธมิตรทางด้านธุรกิจจากต่างประเทศเพิ่มเติม
ซึ่งเชื่อแน่ได้ว่าบริษัทจะสามารถสร้างศักยภาพ
รวมถึงขีดความสามารถในการแข่งขันทันเวลาต่อการเปิดเสรีดังกล่าว

2.3 ความเสี่ยงจากการเปลี่ยนแปลงทางเทคโนโลยี

เทคโนโลยีสารสนเทศมีการพัฒนาและเปลี่ยนแปลงอย่างรวดเร็วมาอย่างต่อเนื่อง
ซึ่งแนวโน้มเทคโนโลยีใหม่จะประกอบด้วย เทคโนโลยีไร้สาย 3G และอินเตอร์เน็ตความเร็วสูง
บริการซอฟแวร์ผ่านระบบออนไลน์ (Software as a service : SaaS) Web2.0
และแอพพลิชั่นบนมือถือ (Mobile Application) เป็นต้น

ด้วยการเป็นผู้ให้บริการสารสนเทศสำหรับธุรกิจแบบครบวงจร (Total Enterprise Solution
and Service Provider)
บริษัทเห็นถึงความเสี่ยงดังกล่าวต่อการให้บริการลูกค้าที่ต้องจัดหาผลิตภัณฑ์ฮาร์ดแวร์และซอฟต์แวร์ที่ทันสมัยทันต่อการเปลี่ยนแปลงของเทคโนโลยีและเหมาะสมกับความต้องการของลูกค้า
รวมถึงการเตรียมบุคลากรให้พร้อมในการเป็นผู้เชี่ยวชาญด้วยการติดตาม
ศึกษาการเปลี่ยนแปลงเหล่านี้อย่างใกล้ชิด
โดยรวมถึงการสอบใบรับรองสำหรับเทคโนโลยีที่เปลี่ยนแปลง
จึงทำให้บริษัทสามารถให้บริการพร้อมการสร้างมูลค่าเพิ่มต่อลูกค้าได้อย่างเหมาะสมจากเทคโนโลยีสารสนเทศที่พัฒนาอยู่ตลอดเวลา

2.4 ความเสี่ยงจากการแข่งขันสูง

บริษัทดำเนินธุรกิจในอุตสาหกรรมเทคโนโลยีสารสนเทศด้วยการเป็นตัวแทนจำหน่ายผลิตภัณฑ์ฮาร์ดแวร์และซอฟต์แวร์
ซึ่งเจ้าของผลิตภัณฑ์มีการแต่งตั้งตัวแทนจำหน่ายเพิ่มอยู่ตลอดเวลาเพื่อรักษาและเพิ่มส่วนแบ่งทางการตลาด
ทำให้บริษัทมีการแข่งขันสูงขึ้นจากผู้ประกอบการรายอื่นในธุรกิจประเภทเดียวกัน
ทำให้อัตรากำไรมีแนวโน้มลดลง
บริษัทพยายามลดความเสี่ยงในด้านนี้ลงโดยการปรับเปลี่ยนธุรกิจจากการเป็นเพียงตัวแทนจำหน่ายผลิตภัณฑ์ฮาร์ดแวร์และซอฟต์แวร์มาเป็นผู้ให้บริการสารสนเทศสำหรับธุรกิจแบบครบวงจร
(Total Enterprise Solution and Service Provider)
และปรับสัดส่วนของการให้บริการมากขึ้นอย่างต่อเนื่อง เพื่อเพิ่มมูลค่าของบริการ
โดยดำเนินการดังนี้

-   เป็นตัวแทนจำหน่ายให้ครอบคลุมเทคโนโลยีสารสนเทศที่สอดคล้องกับความต้องการของลูกค้าในธุรกิจแต่ละประเภทให้ทันสมัยตลอดเวลา

-   สร้างสรรค์ซอฟต์แวร์ประยุกต์เพื่อสร้างมูลค่าเพิ่มและสอดคล้องกับธุรกิจในประเทศไทย เช่น
    ซอฟท์แวร์ระบบภาษี ระบบเช็ค ระบบเงินเดือน ซึ่งเชื่อมต่อกับซอฟต์แวร์ระบบงานธุรกิจ
    และซอฟต์แวร์วิเคราะห์ระบบงานที่สนับสนุนการตัดสินใจของผู้บริหารสำหรับธุรกิจต่าง ๆ

-   ให้บริการด้านเอาต์ซอร์ส (Outsource) สำหรับเทคโนโลยีสารสนเทศอย่างครบวงจร

-   สร้างบริการทางเลือก ด้าน Cloud Computing โดยมุ่งเน้นการพัฒนา Application
    ที่มีราคาถูก เข้าถึงกลุ่มลูกค้าเป้าหมายได้มาก

  2.5 ความเสี่ยงในการพึ่งพาบุคลากร

บุคลากรนับเป็นปัจจัยที่สำคัญยิ่งในการดำเนินธุรกิจให้บริการด้านเทคโนโลยีสารสนเทศ
ซึ่งจำเป็นต้องอาศัยความรู้ความชำนาญเฉพาะด้านของบุคลากรในการให้คำปรึกษาและพัฒนางานเพื่อให้ทันต่อการเปลี่ยนแปลงของเทคโนโลยีสารสนเทศที่มีการพัฒนาอย่างต่อเนื่องตลอดเวลา
และมีการแข่งขันสูง ซึ่งเป็นเรื่องที่บริษัทให้ความสำคัญเป็นอย่างมาก
บริษัทได้กำหนดนโยบายที่จะส่งเสริมให้พนักงานทุกคนมีความก้าวหน้าในสายงานอาชีพอย่างมั่นคง
มีการพัฒนาความรู้ความสามารถและจัดอบรมสัมมนาอย่างต่อเนื่องให้แก่บุคลากร
มีการกำหนดผลตอบแทนในระดับที่เหมาะสมและสามารถแข่งขันกับผู้ประกอบการรายอื่นในอุตสาหกรรมเดียวกัน
มีการสร้างสิ่งแวดล้อมที่ดีภายในองค์กรและจัดให้มีสวัสดิการที่ดี
รวมถึงการเสริมสร้างความสัมพันธ์ที่ดีระหว่างบุคลากรภายในบริษัทเพื่อสร้างขวัญและกำลังใจให้พนักงานทำงานกับบริษัทในระยะยาว